Lesersbrief: Maak dit sin, mnr. die president?Hennie Hugo van Brackenfell skryf: Hennie Hugo. Geagte pres. Ramaphosa, Ek vermoed dat u in hierdie dae onder baie kritiek gebuk gaan, maar dat u ondersteuning benodig, is ook gewis. Ná u toespraak verlede week verkeer ek so halfpad tussen kritiek en ondersteuning. Kom laat ek verduidelik. U kondig aan dat restaurante weer oopgestel gaan word vir aansitetes waaroor baie burgers sekerlik bly is. Nou kom die onsinnigheid. Ek kan saam met my familie en vriende gaan feesvier in die restaurant, maar ek mag nie vir hulle aan huis gaan kuier nie. Ag nee regtig, President, dit maak mos geen sin nie? Ek gaan nog een voorbeeld noem. Die nasionale parke se verblyfplekke gaan heel moontlik geopen word, maar ek mag nie soontoe ry nie, want dit is heel moontlik in ‘n ander provinsie. Hier is my raad, President. Vergeet van die howe en die Grondwet wanneer dit kom by die maak van reëls of die verslapping daarvan. Vra uself net, “Maak dit sin?”. Dit is die toets. Ek beloof my volle ondersteuning aan alle reëls wat sin maak, President. As die reëls nie sin maak nie, gaan u my en miljoene ander billike mense se ondersteuning verloor. Sterkte vir u taak. Groete, Hennie Hugo